               ЕВРОПЕЙСКА КОМИСИЯ
            Брюксел, 28.10.2020
            COM(2020) 678 final
            2020/0309(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Съвместния комитет, създаден съгласно Споразумението между Европейския съюз и Япония за икономическо партньорство, по отношение на изменението на допълнения 2-В-1 и 2-В-2 от приложение 2-В относно моторните превозни средства и частите

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решение за установяване на позицията, която трябва да се заеме от името на Съюза в рамките на Съвместния комитет, създаден със Споразумението между Европейския съюз и Япония за икономическо партньорство, във връзка с предвиденото приемане на решение на Съвместния комитет за изменение на допълнения 2-В-1 и 2-В-2 от приложение 2-В относно моторните превозни средства и частите.

               2.Контекст на предложението

               2.1.Споразумението между Европейския съюз и Япония за икономическо партньорство

               Споразумението между Европейския съюз и Япония за икономическо партньорство („споразумението“) има за цел да либерализира и улесни търговията и инвестициите, както и да насърчи по-тесните икономически връзки между страните. Споразумението влезе в сила на 1 февруари 2019 г.

               2.2.Съвместен комитет

               По силата на член 22.1, параграф 1 от споразумението се създава Съвместен комитет, съставен от представители на двете страни. Член 22.1, параграф 4 гласи, че за да гарантира надлежното и ефикасно действие на споразумението, „Съвместният комитет:

               а)приема на първото си заседание свой процедурен правилник; и

               б)приема на първото си заседание Процедурния правилник на специална група и Кодекса за поведение на арбитрите, посочени в член 21.30, както и Процедурата по медиация, посочена в член 21.6, параграф 2.“.

               Съгласно член 22.2, параграф 3 всички решения и препоръки на Съвместния комитет се вземат с консенсус.

               2.3.Предвиденият акт на Съвместния комитет

               С цел да се вземе предвид регулаторното развитие, настъпило в Япония и в ЕС по отношение на прилагането на правилата на ИКЕ на ООН, се предлага Съвместният комитет да приеме решение за изменение на допълнения 2-В-1 и 2-В-2 от приложение 2-В към споразумението. Измененията се отнасят до включването на правила 53, 85, 145 и 146 на ИКЕ на ООН в допълнение 2-В-1, като се заличават правила 53 и 85 на ИКЕ на ООН от допълнение 2-В-2.

               Предвиденият акт ще стане задължителен за страните в съответствие с член 22.2, параграф 1 от споразумението, в който се предвижда, че: „Съвместният комитет може да взема решения в случаите, предвидени в настоящото споразумение. Тези решения имат задължителна сила за страните. Всяка от страните взема необходимите мерки за изпълнение на взетите решения.“

               3.Позиция, която трябва да се заеме от името на Съюза

               С настоящото предложение за решение на Съвета се установява позицията, която трябва да се заеме от името на Съюза в рамките на Съвместния комитет, създаден със споразумението, относно изменението на допълнения 2-В-1 и 2-В-2 от приложение 2-В към споразумението.

               Въз основа на оценката на първата Работна група по моторните превозни средства и частите страните се споразумяха да препоръчат на Съвместния комитет да приеме решение за изменение на посочените по-горе допълнения, за да се отрази постигнатият напредък в регулаторните обсъждания на Икономическата комисия за Европа на Организацията на обединените нации (ИКЕ на ООН) след подписването на споразумението.

               Включването на тези допълнителни правила на ООН в съответните допълнения би повишило правната сигурност за икономическите оператори по отношение на регулаторната рамка на преференциалните търговски отношения между страните.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  1
               .

               4.1.2.Приложение в конкретния случай

               Съвместният комитет е орган, създаден със споразумение, а именно със Споразумението между Европейския съюз и Япония за икономическо партньорство.

               Актът, който Съвместният комитет има за задача да приеме, представлява акт с правно действие. Предвиденият акт ще бъде обвързващ съгласно международното право в съответствие с член 22.2 от споразумението.

               Предвиденият акт не допълва, нито изменя институционалната рамка на Споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Основната цел и съдържанието на предвидения акт са свързани с общата търговска политика.

               Поради това материалноправното основание за предложеното решение е член 207 от ДФЕС.

               4.3.Заключение

               Правното основание на предложеното решение е член 207 от ДФЕС във връзка с член 218, параграф 9 от ДФЕС.

               5.Публикуване на предвидения акт

               Тъй като актът на Съвместния комитет ще измени допълнения 2-В-1 и 2-В-2 от приложение 2-В към споразумението, е целесъобразно да бъде публикуван в Официален вестник на Европейския съюз след приемането му.

               2020/0309 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Съвместния комитет, създаден съгласно Споразумението между Европейския съюз и Япония за икономическо партньорство, по отношение на изменението на допълнения 2-В-1 и 2-В-2 от приложение 2-В относно моторните превозни средства и частите

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Споразумението между Европейския съюз и Япония за икономическо партньорство („споразумението“) влезе в сила на 1 февруари 2019 г.
                  2

               (2)В приложение 2-В относно моторните превозни средства и частите към споразумението се съдържа списък на правилата на ООН, прилагани от двете страни (в допълнение 2-В-1), а в допълнение 2-В-2 — списък на правилата на ООН, прилагани от една от страните, които все още не са взети предвид от другата страна.

               (3)След подписването на споразумението и в резултат на напредъка в регулаторните обсъждания в Икономическата комисия за Европа на Организацията на обединените нации (ИКЕ на ООН) страните прилагат допълнителни правила на ООН, които първоначално не са били включени в допълнения 2-В-1 и 2-В-2. Включването на тези допълнителни правила на ООН в съответните допълнения би повишило правната сигурност за икономическите оператори по отношение на регулаторната рамка на преференциалните търговски отношения между страните,

               (4)Съгласно член 23.2, параграф 3 и член 23.2, параграф 4, буква б) от споразумението, в съответствие със съответните вътрешни правни процедури на страните, Съвместният комитет има право да приема решения за изменение на допълнения 2-В-1 и 2-В-2 от приложение 2-В към споразумението.

               (5)Съгласно правните изисквания е необходимо да се установи позицията, която трябва да се заеме от името на Съюза в рамките на Съвместния комитет, тъй като предвиденото решение на Съвместния комитет ще бъде обвързващо за Съюза.

               (6)С решението на Съвместния комитет ще се измени споразумението; поради това е целесъобразно посоченото решение да бъде публикувано в Официален вестник на Европейския съюз след приемането му от Съвместния комитет,

               ПРИЕ НАСТОЯЩОТО РЕШЕНИЕ:

               Член 1

               Позицията относно изменението на допълнения 2-В-1 и 2-В-2 от приложение 2-В към споразумението, която трябва да се заеме от името на Съюза в рамките на Съвместния комитет, е определена в приложението.

               Член 2

               Адресат на настоящото решение е Комисията.

               Член 3

               Решението на Съвместния комитет се публикува в Официален вестник на Европейския съюз.

               Съставено в Брюксел на […] година.

                     За Съвета

                     Председател

                     (1)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (2)

                        ОВ L 330, 27.12.2018 г., стр. 1—2.

    ---documentbreak---

               ЕВРОПЕЙСКА КОМИСИЯ
            Брюксел, 28.10.2020
            COM(2020) 678 final
            ПРИЛОЖЕНИЕ
            към
            Предложение заРешение на Съвета
            относно позицията, която трябва да се заеме от името на Европейския съюз в рамките на Съвместния комитет, създаден съгласно Споразумението между Европейския съюз и Япония за икономическо партньорство, по отношение на изменението на допълнения 2-В-1 и 2-В-2 от приложение 2-В относно моторните превозни средства и частите

               ПРОЕКТ НА

               РЕШЕНИЕ № 3/2020 НА СЪВМЕСТНИЯ КОМИТЕТ СЪГЛАСНО СПОРАЗУМЕНИЕТО МЕЖДУ ЕВРОПЕЙСКИЯ СЪЮЗ И ЯПОНИЯ ЗА ИКОНОМИЧЕСКО ПАРТНЬОРСТВО

               от .../.../... г.

               за изменение на допълнения 2-В-1 и 2-В-2 от приложение 2-В относно моторните превозни средства и частите

               СЪВМЕСТНИЯТ КОМИТЕТ,

               като взе предвид Споразумението между Европейския съюз и Япония за икономическо партньорство (наричано по-нататък „споразумението“), и по-специално член 23.2, параграф 3 и параграф 4, буква б) и член 9, параграф 1 от приложение 2-В към споразумението,

               като има предвид, че:

               (1)След подписването на споразумението и в резултат на напредъка в регулаторните обсъждания в Икономическата комисия за Европа на Организацията на обединените нации (ИКЕ) на ООН, Европейският съюз и Япония (наричани по-нататък „страните“) прилагат допълнителни правила на ООН, които първоначално не са били изброени в допълнения 2-В-1 и 2-В-2. Включването на тези допълнителни правила на ООН в допълнение 2-В-1 би увеличило правната сигурност за икономическите оператори по отношение на регулаторната рамка за преференциалните търговски отношения между страните.

               (2)След положителната оценка на Работната група по моторните превозни средства и частите от 11 ноември 2019 г. бе потвърдено изменението на допълнение 2-В-1, като в него бъдат включени правила № 53, 85, 145 и 146 на ИКЕ на ООН, както и на допълнение 2-В-2, като от него се заличат правила № 53 и 85 на ИКЕ на ООН.

               (3)Страните вече са приключили вътрешните си процедури, необходими за приемането на решението от Съвместния комитет съгласно споразумението, поради което предвиждат размяна на дипломатически ноти, с които решението се потвърждава в рамките на 15 дни след приемането му,

               ПРИЕ НАСТОЯЩОТО РЕШЕНИЕ:

               Член 1

               1.Допълнение 2-В-1 към споразумението се заменя с текста на приложение 1 към настоящото решение.

               2.Допълнение 2-В-2 към споразумението се заменя с текста на приложение 2 към настоящото решение.

               Член 2

               Настоящото споразумение е съставено в два еднообразни екземпляра на автентичните езици на споразумението, предвидени в член 23.8, параграф 1 от споразумението, като всички текстове са еднакво автентични.

               Член 3

               Настоящото решение се потвърждава от и влиза в сила след размяната на дипломатически ноти в съответствие с член 23.2, параграф 3 от споразумението. Настоящото решение влиза в сила на първия ден от месеца след размяната на тези дипломатически ноти.

               Съставено в Брюксел на […] година.

                        За Съвместния комитет по споразумението

                        Съпредседател [за Япония]

                        Съпредседател [за ЕС]

               Приложение 1

               ДОПЪЛНЕНИЕ 2-В-1

               ПРАВИЛА НА ООН, ПРИЛАГАНИ ОТ ДВЕТЕ СТРАНИ

                        Правило

                        №

                        Наименование

                        3

                        Единни условия относно одобряването на светлоотражатели за моторни превозни средства и техните ремаркета

                        4

                        Единни разпоредби относно одобряването на устройства за осветяване на задните регистрационни табели на моторни превозни средства и техните ремаркета

                        6

                        Единни предписания за одобряването на пътепоказатели на моторни превозни средства и техните ремаркета

                        7

                        Единни разпоредби относно одобряването на предни и задни габаритни светлини, стопсветлини и светлини за обозначаване на най-външния габарит на моторни превозни средства (с изключение на мотоциклети) и техните ремаркета

                        10

                        Единни предписания за одобрението на превозни средства по отношение на електромагнитната съвместимост

                        11

                        Единни изисквания относно одобрението на превозни средства по отношение на заключалките на вратите и компонентите за закрепване на вратите

                        12

                        Единни предписания относно одобрението на превозни средства по отношение на защитата на водача от кормилния механизъм в случай на удар

                        13

                        Единни предписания за одобряването на превозни средства от категории M, N и O по отношение на спирането

                        13-H

                        Единни предписания за одобрение на леки автомобили по отношение на спирането

                        14

                        Единни предписания относно одобрението на превозни средства по отношение на устройствата за закрепване на обезопасителните колани, системите за закрепване ISOFIX и горните лентови устройства за закрепване ISOFIX и местата за сядане, съвместими със стандарта i-Size

                        16

                        Единни предписания относно одобряването на:

                        I. Обезопасителни колани, системи за обезопасяване, системи за обезопасяване на деца и системи ISOFIX за обезопасяване на деца за пътници в моторни превозни средства

                        II. Превозни средства, оборудвани с обезопасителни колани, сигнализатори за непоставен обезопасителен колан, системи за обезопасяване, системи за обезопасяване за деца, системи ISOFIX и i-Size за обезопасяване на деца

                        17

                        Единни разпоредби относно одобряването на превозни средства по отношение на седалките, тяхното закрепване и всички видове облегалки за глава

                        19

                        Единни предписания за одобрение на предни фарове за мъгла за моторни превозни средства

                        21

                        Единни разпоредби относно одобряването на моторни превозни средства по отношение на вътрешното оборудване

                        23

                        Единни предписания за одобрение на фарове за заден ход и фарове за маневриране на моторни превозни средства и техните ремаркета

                        25

                        Единни предписания за одобрение на облегалки за глава, монтирани или не в седалки на превозни средства

                        26

                        Единни предписания относно одобрение на превозни средства по отношение на техните външни изпъкнали части

                        27

                        Единни предписания за одобрение на предупредителни триъгълници

                        28

                        Единни предписания за одобрение на звукови предупредителни устройства и на моторни превозни средства по отношение на тяхната звукова сигнализация

                        30

                        Единни условия относно одобряването на пневматични гуми за моторни превозни средства и техните ремаркета

                        34

                        Единни разпоредби относно одобряването на превозни средства по отношение на предотвратяването на опасността от възникване на пожар

                        37

                        Единни предписания относно одобряването на нажежаеми лампи, предназначени за използване в одобрени осветители на моторните превозни средства и техните ремаркета

                        38

                        Единни предписания за одобрение на задни фарове за мъгла за моторни превозни средства и техните ремаркета

                        39

                        Единни предписания за одобрение на типа на превозни средства по отношение на оборудването за измерване на скоростта, в т.ч. и неговия монтаж

                        41

                        Единни предписания за одобрение на мотоциклети по отношение на шума

                        43

                        Единни технически предписания за одобряване на материалите за безопасно остъкляване и техния монтаж на превозните средства

                        44

                        Единни предписания относно одобрението на устройства за обезопасяване на деца пътници в моторни превозни средства („системи за обезопасяване на деца“)

                        45

                        Единни предписания за одобрение на устройства за чистене на предни светлини и на моторни превозни средства по отношение на устройствата за чистене на предни светлини

                        46

                        Единни предписания за одобрение на устройства за непряко виждане и на моторни превозни средства по отношение на монтирането на тези устройства

                        48

                        Единни предписания относно одобряването на превозни средства по отношение монтирането на устройства за осветяване и светлинна сигнализация

                        50

                        Единни предписания за одобрение на предни габаритни светлини, задни габаритни светлини, стоп-светлини, пътепоказатели и осветители на задния регистрационен номер за превозните средства от категория L

                        51

                        Единни разпоредби относно одобряването на моторни превозни средства, имащи най-малко четири колела, по отношение на излъчването на звук от тях

                        53

                        Единни разпоредби относно одобряването на типа на превозни средства от категория L3 по отношение на монтирането на устройства за осветяване и светлинна сигнализация

                        54

                        Единни разпоредби за одобрение на пневматични гуми за товарни превозни средства и техните ремаркета

                        58

                        Единни предписания за одобрение на:

                        I.Задни нискоразположени защитни устройства (ЗНЗУ)

                        II.Превозни средства по отношение на монтиране на ЗНЗУ от одобрен тип

                        III.Превозни средства по отношение на тяхната задна нискоразположена защита (ЗНЗ)

                        60

                        Единни разпоредби относно одобрението на двуколесни мотоциклети и мотопеди по отношение на органите за управление, задействани от водача, включително органите за управление, сигналните лампи и показващите уреди

                        62

                        Единни предписания относно одобрението на моторни превозни средства с кормило от мотоциклетен тип по отношение на тяхната защита срещу неразрешено използване

                        64

                        Единни технически предписания за одобрение на превозни средства по отношение на оборудването им, което може да включва резервен комплект за временно използване, гуми за движение в спукано състояние и/или система за движение с гуми в спукано състояние, и/или система за следене на налягането в гумите

                        66

                        Единни предписания относно одобрението на пътнически превозни средства с голям капацитет по отношение на якостта на тяхната надстройка

                        70

                        Единни предписания за одобрение на задни маркировъчни табели за тежки и дълги превозни средства

                        75

                        Единни предписания относно одобрението на пневматични гуми за превозни средства от категория L

                        77

                        Единни предписания за одобрение на светлинно устройство за паркиране за моторни превозни средства

                        78

                        Единни предписания за одобрение на превозни средства от категории L1, L2, L3, L4 и L5 по отношение на спирането

                        79

                        Eдинни разпоредби относно одобряването на моторни превозни средства по отношение на кормилните уредби

                        80

                        Единни разпоредби относно одобрението на седалки за големи пътнически превозни средства и на тези превозни средства по отношение на якостта на седалките и техните закрепвания

                        81

                        Единни предписания относно одобрението на огледала за обратно виждане на двуколесни моторни превозни средства със или без кош по отношение на монтирането на огледала за обратно виждане на кормилото

                        85

                        Единни предписания за одобряване на двигателите с вътрешно горене или електрическите задвижвания за моторните превозни средства от категории М и N по отношение на измерването на полезната (ефективната) мощност и максималната 30-минутна мощност на електрическите задвижвания

                        87

                        Единни предписания за одобрение на светлини за движение през деня за моторни превозни средства

                        91

                        Единни условия относно одобряването на странични габаритни светлини за моторни превозни средства и техните ремаркета

                        93

                        Единни технически предписания за одобрение на:

                        I.Предни нискоразположени защитни устройства (ПНРЗУ)

                        II.Превозни средства по отношение на монтиране на ПНРЗУ от одобрен тип

                        III.Превозни средства по отношение на тяхната предна нискоразположена защита (ПНРЗ)

                        94

                        Единни предписания за одобряване на превозни средства по отношение на защитата на пътниците в случай на челен удар

                        95

                        Единни предписания за одобряване на превозни средства по отношение на защитата на пътниците в случай на страничен удар

                        98

                        Единни предписания по отношение на одобряването на фарове на моторни превозни средства, оборудвани с газоразредни светлинни източници

                        99

                        Единни предписания за одобрение на газоразрядни светлинни източници, предназначени за използване в одобрени газоразрядни лампови устройства на моторни превозни средства

                        100

                        Единни предписания относно одобряването на превозни средства по отношение на специфичните изисквания за електрическото силово предаване

                        104

                        Единни предписания относно одобряването на светлоотразителните маркировки за превозните средства от категории M, N и O

                        110

                        Единни предписания относно одобрението на:

                        I.Специалните компоненти на моторните превозни средства, в чиято система за задвижване се използва сгъстен природен газ (СПГ) и/или втечнен природен газ (ВПГ)

                        II.Превозните средства по отношение на монтирането на специални компоненти от одобрен тип за използване на сгъстен природен газ (СПГ) и/или втечнен природен газ (ВПГ) в системата им за задвижване

                        112

                        Единни условия относно одобрението на фарове за моторни превозни средства, излъчващи асиметрична къса и/или дълга светлина, оборудвани с нажежаеми лампи и/или светодиодни модули

                        113

                        Единни предписания относно одобряването на фаровете за моторни превозни средства, излъчващи симетрична къса и/или дълга светлина, оборудвани с нажежаеми лампи, газоразрядни светлинни източници или светодиодни модули

                        116

                        Единни технически предписания относно защитата на моторните превозни средства срещу неразрешено използване

                        117

                        Единни предписания относно одобряването на гуми по отношение на шума, излъчван при търкаляне, сцеплението върху влажна повърхност и/или съпротивлението при търкаляне

                        119

                        Единни предписания относно одобряването на светлините за завой за моторните превозни средства

                        121

                        Единни предписания за одобрение на превозни средства по отношение на местоположението и обозначението на органите за ръчно управление, сигналните устройства и показващите уреди

                        123

                        Единни разпоредби относно одобрението на адаптиращи се системи за предно осветяване (АСПО) за моторни превозни средства

                        125

                        Единни разпоредби относно одобряването на моторни превозни средства по отношение на полето на видимост напред на водача на моторното превозно средство

                        127

                        Единни предписания за одобряване на моторни превозни средства по отношение на техните показатели за безопасност на пешеходците

                        128

                        Единни предписания за одобрение на светодиодни светлинни източници, предназначени за използване в одобрени светлинни модули на моторните превозни средства и техните ремаркета

                        129

                        Единни разпоредби относно одобрението на усъвършенстваните системи за обезопасяване на деца в моторните превозни средства (ECRS)

                        130

                        Единни предписания относно одобряването на моторните превозни средства по отношение на системата за предупреждение при напускане на лентата за движение (LDWS)

                        131

                        Единни предписания относно одобряването на моторните превозни средства по отношение на усъвършенстваните системи за аварийно спиране (AEBS)

                        134

                        Единни предписания за одобрение на моторни превозни средства и техните компоненти по отношение на характеристиките, свързани с безопасността на превозни средства, работещи с водородно гориво
                           1

                        135

                        Единни предписания за одобряване на превозни средства по отношение на техните показатели при страничен удар в стълб (СУС)

                        136

                        Единни предписания относно одобрението на превозни средства от категория L по отношение на специфичните изисквания за електрическото силово предаване

                        137

                        Единни предписания за одобряване на леки автомобили в случай на челен удар с обръщане на особено внимание на системата за обезопасяване

                        138

                        Единни разпоредби за одобряване на тихи пътни превозни средства по отношение на тяхната намалена чуваемост

                        139

                        Единни предписания за одобрение на леки автомобили по отношение на спирачните сервоусилватели (BAS)

                        140

                        Единни предписания за одобрение на леки автомобили по отношение на електронните системи за управление на стабилността (електронните системи за УС)

                        141

                        Единни предписания за одобрение на превозните средства по отношение на системите им за следене на налягането в гумите (ССНГ)

                        142

                        Единни разпоредби относно одобрението на моторни превозни средства по отношение на монтирането на техните гуми

                        145

                        Единни предписания относно одобряването на превозни средства по отношение на системите за закрепване ISOFIX, горните лентови устройства за закрепване ISOFIX и местата за сядане, съвместими със сядане по стандарта i-Size

                        146

                        Единни предписания за одобрение на моторни превозни средства и техните компоненти по отношение на свързаните с безопасността характеристики на превозните средства, използващи за гориво водород, от категории L1, L2, L3, L4 и L5

               Приложение 2

               ДОПЪЛНЕНИЕ 2-В-2

               ПРАВИЛА НА ООН, ПРИЛАГАНИ ОТ ЕДНА ОТ СТРАНИТЕ, КОИТО ВСЕ ОЩЕ НЕ СА ВЗЕТИ ПРЕДВИД ОТ ДРУГАТА СТРАНА

                        Правило №

                        Наименование

                        Дата на прилагане от другата страна
                           2

                        73

                        Единни предписания относно одобрението на: I. Превозни средства по отношение на техните устройства за странична защита (УСЗ) II. Устройства за странична защита (УСЗ) III. Превозни средства по отношение на монтажа на УСЗ от одобрен тип съгласно част II от настоящото правило

                        126

                        Единни разпоредби относно одобрението на системи за преграждане с оглед на защитата на пътниците от изместен багаж, доставяни като непървоначално оборудване на превозното средство

                     (1)
                  Настоящата бележка под линия престава да поражда действие към момента, в който двете страни приключат работата по етап 2 от Глобално техническо правило (ГТП) № 13 относно водородните превозни средства и превозните средства с горивни елементи и приложат съответното правило на ООН съгласно Спогодбата от 1958 г.
                        Що се отнася до Япония, доколкото резервоарите са маркирани в съответствие с член 46 от японския Закон за безопасност на газта под високо налягане (Закон № 204 от 1951 г.), условията за одобряване на даден тип превозно средство, който е бил одобрен от орган по одобряването на типа на Европейския съюз в съответствие с Правило № 134 на ООН, са, както следва: i)
                        материалът, от който са направени резервоарите, е равностоен на SUS F 316L, указан съгласно JIS (японски промишлен стандарт) G 3214; за целите на настоящата подточка съответствието с DIN1.4435 от датата на влизане в сила на настоящото споразумение се счита за изпълнение на това изискване; ii)
                        „никеловият еквивалент“ (тегловни %) е над 28,5; за целите на настоящата подточка „никеловият еквивалент“ (в тегловни %) се определя като: „12,6[C]+0,35[Si]+1,05[Mn]+[Ni]+0,65[Cr]+0,98[Mo]“, като се доказва чрез протокол за заводско изпитване на материала; и iii)
                        резултатът от изпитването за „относително свиване“ е над 75 %; в случай че резултатът от изпитването е между 72 % и 75 %, заявлението ще бъде разгледано, като се вземе предвид „никеловият еквивалент“; и

                     (2)

                        Дати, относно които трябва да бъде постигнато споразумение в съответствие с член 5, параграф 2 от настоящото приложение.


               ЕВРОПЕЙСКА КОМИСИЯ
            Брюксел, 4.8.2020
            COM(2020) 353 final
            2020/0162(NLE)
            Предложение за
            РЕШЕНИЕ НА СЪВЕТА
            за установяване на позицията, която трябва да се заеме от името на Европейския съюз в рамките на Международния съвет по зърното относно присъединяването на Обединеното кралство към Конвенцията за търговията със зърно от 1995 г.

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която трябва да се заеме от името на Съюза в рамките на Международния съвет по зърното във връзка с присъединяването на Обединеното кралство към Конвенцията за търговията със зърно от 1995 г.

               2.Контекст на предложението

               2.1.Конвенцията за търговията със зърно от 1995 г.

               С Конвенцията за търговията със зърно от 1995 г. (наричана по-долу „Конвенцията“) се цели да се развива международното сътрудничество във всички аспекти на търговията със зърно, да се насърчава разширяването на международната търговия със зърно и да се осигурява възможно най-свободното протичане на търговията на тези стоки. Освен това с Конвенцията се цели да се допринесе възможно най-пълно за стабилността на международните пазари на зърно в интерес на всички членове, да се засили продоволствената сигурност в световен мащаб и да се предостави форум за обмен на информация и обсъждане на въпросите и опасенията на членовете във връзка с търговията със зърно.

               Конвенцията влезе в сила на 1 юли 1995 г.

               Съюзът е страна по Конвенцията
                  1
               .

               2.2.Международен съвет по зърното

               Международният съвет по зърното („МСЗ“) е междуправителствена организация със седалище в Лондон, която прилага Конвенцията и работи за постигането на целите по член 1 от нея. По-специално, МСЗ има за цел:

               а)да развива международното сътрудничество във всички аспекти на търговията със зърно;

               б)да насърчава разширяването, откритостта и справедливостта на международната търговия в сектора на зърнените храни;

               в)да съдейства за стабилността на международния пазар на зърно, да повишава продоволствената сигурност в световен мащаб и да допринася за развитието на държавите, чиито икономики са силно зависими от търговските продажби на зърно.

               За постигането на тези цели се работи посредством подобряване на прозрачността на пазара чрез обмен на информация, анализ и консултации относно развитието на пазара на зърно и на политиката в тази област.

               Понастоящем в МСЗ членуват 29 държави и организации. Сред тях фигурират много от най-едрите производители и вносители на зърнени култури в света. Освен ЕС, негови членове са Аржентина, Австралия, Канада, Египет, Индия, Япония, Русия, Украйна и САЩ, наред с други държави. Последната държава, която се присъедини към организацията, бе Република Сърбия, която стана член на 1 април 2020 г. Китай и Бразилия, обаче, не са членове.

               29-те членове на МСЗ имат общо 2 000 гласа.

               За бюджетните процедури (вж. член 11 от Конвенцията), т.е. за определянето на годишните вноски от членовете, през 2019/20 ЕС разполага с 372 гласа
                  2
               .

               За целите на вземането на решения, т.е. когато се провежда гласуване (вж. член 12 от Конвенцията), са разпределени 1 000 гласа за 11-те членове износители (в това число 245-те гласа на Съюза) и 1 000 гласа — за 18-те членове вносители. Трябва да се подчертае, че по принцип МСЗ работи с консенсус и много рядко се случва в действителност да бъде проведено гласуване.

               На заседанията на Международния съвет по зърното Съюзът се представлява от Комисията по силата на член 17 от ДЕС. Държавите членки могат да присъстват на срещите на МСЗ, и по-специално на заседанията на Съвета по зърното.

               2.3.Предвиден акт на Международния съвет по зърното

               На 9 април 2020 г. Обединеното кралство
                  3
                официално подаде молба за присъединяване към Конвенцията. На 14 април 2020 г. секретариатът на МСЗ информира членовете си относно кандидатурата на Обединеното кралство. Обединеното кралство кандидатства за членство в МСЗ от 1 януари 2021 г., т.е. след изтичането на преходния период, следващ оттеглянето на Обединеното кралство от Европейския съюз.

               Съгласно член 27, параграф 2 от Конвенцията присъединяването е отворено за правителствата на всички държави, при условията, които МСЗ счете за целесъобразни. В съответствие с член 33, буква г) от Правилника за дейността съгласно Конвенцията за търговията със зърно („Процедурен правилник“), Административният комитет разглежда и предлага на вниманието на МСЗ молби за присъединяване съгласно член 27, параграф 2.

               Броят на гласовете, с които разполага присъединяващата се страна за целите на член 11 от Конвенцията (т.е. годишното финансово участие на членовете), се определят от дела на общата търговия със зърно на присъединяващите се страни в общата търговия със зърно на всички страни членки на МСЗ, в съответствие с член 33, буква б) от Процедурния правилник.

               Съгласно член 12, параграф 1 от Конвенцията МСЗ трябва да определи членовете износители и членовете вносители за целите на Конвенцията, като вземе предвид моделите на търговия със зърнени култури, както и възгледите на тези членове. МСЗ ще определи също така съответните им права на глас в съответствие с параграфи 2 и 3 от същата разпоредба.

               Обсъждането на молбата на Обединеното кралство започна на заседанието на Административния комитет на МСЗ на 11 май 2020 г. и продължи по време на 51-вата сесия на Съвета на МСЗ на 8 юни 2020 г. (чрез видеоконференция). На тази сесия МСЗ постигна съгласие, че официалното решение относно молбата на Обединеното кралство ще бъде взето посредством писмена процедура (гласуване по пощата) и до 30 октомври 2020 г. членовете на МСЗ трябва да изпратят на секретариата своите становища. При условие че до 30 октомври 2020 г. на секретариата на МСЗ не е изпратено писмено възражение от член на МСЗ, ще се смята, че членството на Обединеното кралство в МСЗ се одобрява, считано от 1 януари 2021 г.

               Въпреки че в Конвенцията не са определени специални правила относно процедурата за гласуване по пощата („писмена процедура“), в член 14 от Конвенцията относно вземането на решения в МСЗ не се изисква тези решения да бъдат вземани на заседание на МСЗ.

               Споразумението за оттегляне

               В съответствие с член 129, параграф 2 от Споразумението за оттегляне на Обединеното кралство Великобритания и Северна Ирландия от Европейския съюз и Европейската общност за атомна енергия
                  4
                („Споразумението за оттегляне“) по време на преходния период Съюзът ще продължи да представлява Обединеното кралство в работата на всеки орган, създаден по силата на сключените от Съюза международни споразумения. По време на преходния период Обединеното кралство трябва да се въздържа от каквито и да било действия или инициативи, които могат да засегнат интересите на Съюза. Въпреки това съгласно член 129, параграф 4 от Споразумението за оттегляне по време на преходния период Обединеното кралство може да договаря, подписва и ратифицира международни споразумения, сключени от него в негово собствено качество, в областите на изключителна компетентност на Съюза, при условие че тези споразумения не влизат в сила нито се прилагат по време на преходния период.

               3.Позиция, която трябва да се заеме от името на Съюза

                  Конвенцията за търговията със зърно от 1995 г. бе сключена от Съюза с Решение 96/88/EO
                     5
                   на Съвета за срок до 30 юни 1998 г. В съответствие с член 33 от Конвенцията срокът на действие на Конвенцията се удължава всеки път с най-много две години. За последно срокът на действие на Конвенцията бе удължен с решение на МСЗ през юни 2019 г. и тя продължава да е в сила до 30 юни 2021 г.
                     6

                  Съюзът винаги е бил активен член на МСЗ и подкрепя разширяването на организацията.

                  Обединеното кралство е важен производител на селскостопански продукти, включително зърнени култури — от главните култури, обхванати от МСЗ. Докато беше член на Съюза, Обединеното кралство извършваше значителна търговия на различни зърнени култури с други държави — членки на ЕС.

                  По време на преходния период, следващ оттеглянето на Обединеното кралство от Съюза, Обединеното кралство продължава да бъде обвързано от международните споразумения на Съюза и Съюзът ще продължи да представлява Обединеното кралство в рамките на МСЗ.

                  В съответствие с член 21, параграф 5 от Конвенцията годишните финансови вноски на членовете се изплащат веднага след извършване на оценка. Поради това Съюзът плаща своите годишни вноски на МСЗ през юли-август за цялата съответна финансова година, която започва през юни и приключва през юли следващата година. Вноската на Съюза за 2020/21 ще бъде покрита от бюджета на Съюза за 2020 г., за който Обединеното кралство също допринася.

                  Вследствие на това по отношение на цялата 2020/21 финансова година приносът на Съюза към МСЗ ще обхваща и Обединеното кралство.

                  Настоящото предложение цели да се установи позицията на Съюза в рамките на МСЗ относно присъединяването на Обединеното кралство към Конвенцията, считано от 1 януари 2021 г.

                  Като се има предвид, че процедурата по присъединяване подлежи на решение на Международния съвет по зърното, позицията на Съюза ще бъде установена въз основа на член 218, параграф 9 от ДФЕС.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган.

               4.1.2.Приложение в конкретния случай

               Предвиденият акт на МСЗ ще доведе до увеличаване на броя на членовете на МСЗ. Предвиденият акт на МСЗ има правни последици, защото ще посочи условията за присъединяване и най-вече защото ще повлияе на баланса на силите при вземането на решения в рамките на МСЗ, чиито решения изискват мнозинство от членовете износители и вносители и са задължителни за нейните членове, както е посочено в член 14 от Конвенцията. Съответните финансови вноски на страните също ще бъдат засегнати. Поради това трябва да бъде установена позицията на Съюза.

               Предвиденият акт не допълва, нито изменя институционалната рамка на Споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Основната цел и съдържание на предвидения акт са свързани с търговията със селскостопански продукти.

               Поради това материалноправното основание за предложеното решение е член 207, параграф 4, първа линея от ДФЕС.

               4.3.Заключение

               Правното основание за предложеното решение следва да бъде член 207, параграф 4, първа алинея от ДФЕС във връзка с член 218, параграф 9 от ДФЕС.

               2020/0162 (NLE)

               Предложение за

               РЕШЕНИЕ НА СЪВЕТА

               за установяване на позицията, която трябва да се заеме от името на Европейския съюз в рамките на Международния съвет по зърното относно присъединяването на Обединеното кралство към Конвенцията за търговията със зърно от 1995 г.

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Конвенцията за търговията със зърно от 1995 г. („Конвенцията“), която влезе в сила на 1 юли 1995 г., бе сключена от Съюза с Решение 96/88/ЕО на Съвета
                  7
               . Първоначално Конвенцията бе сключена за период от три години.

               (2)В съответствие с член 33 от Конвенцията Международният съвет по зърното може да удължава срока на действие на Конвенцията с последователни периоди, всеки от които не превишава две години. От самото си сключване, Конвенцията и срокът на нейното действие редовно се удължават с допълнителен период от две години. За последно срокът на действие на Конвенцията беше удължен с решение на Международния съвет по зърното на 10 юни 2019 г.
                  8
                и тя продължава да е в сила до 30 юни 2021 г.

               (3)Съгласно член 27, параграф 2 от Конвенцията присъединяването към нея е отворено за правителствата на всички държави, при условията, които Международният съвет по зърното счете за целесъобразни.

               (4)На 9 април 2020 г. Обединеното кралство официално подаде молба за присъединяване към Конвенцията, считано от 1 януари 2021 г.

               (5)Обединеното кралство е основен производител на зърнени култури, по-специално на ечемик и пшеница. В случай че молбата на Обединеното кралство да се присъедини към Конвенцията и съответно да участва в нея бъде одобрена, Обединеното кралство ще бъде член вносител в съответствие с член 12 от Конвенцията. Тъй като Съюзът е член износител, присъединяването на Обединеното кралство няма да засегне броя на гласовете, предоставени на Съюза за целите на гласуването по член 12 от Конвенцията. Присъединяването на Обединеното кралство обаче ще намали, считано от финансовата 2021/22 година, броя на гласовете, предоставени на Съюза съгласно член 11 от Конвенцията, който се използва за определяне на финансовото участие на членовете.

               (6)Целесъобразно е да се установи позицията, която трябва да се заеме от името на Съюза в рамките на Международния съвет по зърното, и да се одобри присъединяването на Обединеното кралство към Конвенцията въз основа на предвидените условия, изложени във финансовата обосновка, приложена към настоящото решение, и при условие че присъединяването не влезе в сила и Конвенцията не се прилага временно по отношение на Обединеното кралство преди края на преходния период, посочен в член 126 от Споразумението за оттегляне на Обединеното кралство Великобритания и Северна Ирландия от Европейския съюз и Европейската общност за атомна енергия,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза в рамките на Международния съвет по зърното е за одобряване на присъединяването на Обединеното кралство към Конвенцията за търговията със зърно въз основа на предвидените условия, изложени във финансовата обосновка, приложена към настоящото решение, и при условие че присъединяването не влезе в сила и Конвенцията не се прилага временно по отношение на Обединеното кралство преди края на преходния период, посочен в член 126 от Споразумението за оттегляне на Обединеното кралство Великобритания и Северна Ирландия от Европейския съюз и Европейската общност за атомна енергия.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                        ФИНАНСОВА ОБОСНОВКА

                        Fin Stat/20/MK/pl/3413793

                        agri.ddg3.g.4(2020)3325110

                        6.22.2020

                        ДАТА: 6.6.2020 г.

                        1.

                        БЮДЖЕТЕН РЕД:

                        Глава 05 06 — МЕЖДУНАРОДНИ АСПЕКТИ НА ОБЛАСТ НА ПОЛИТИКАТА „ЗЕМЕДЕЛИЕ И РАЗВИТИЕ НА СЕЛСКИТЕ РАЙОНИ“

                        05 06 01 — Международни споразумения в сферата на селското стопанство

                        БЮДЖЕТНИ КРЕДИТИ:

                        Б2020: 6 300 000 EUR

                        2.

                        ЗАГЛАВИЕ:
                        Предложение за Решение на Съвета за установяване на позицията, която трябва да се заеме от името на Европейския съюз в рамките на Международния съвет по зърното относно присъединяването на Обединеното кралство към Конвенцията за търговията със зърно от 1995 г.

                        3.

                        ПРАВНО ОСНОВАНИЕ: Правното основание за настоящото предложение е член 207, параграф 4 във връзка с член 218, параграф 9 от Договора за функционирането на Европейския съюз.

                        4.

                        ЦЕЛИ:

                        Да се одобри присъединяването на Обединеното кралство към Конвенцията за търговията със зърно от 1995 г.

                        5.

                        ФИНАНСОВО ОТРАЖЕНИЕ

                        ПЕРИОД ОТ 12 МЕСЕЦА

                           (EUR)

                        ТЕКУЩА ФИНАНСОВА ГОДИНА 2020

                        (EUR)

                        СЛЕДВАЩА ФИНАНСОВА ГОДИНА 2021

                        (EUR)

                        5.0

                        РАЗХОДИ

                        —
                              ЗА СМЕТКА НА БЮДЖЕТА НА ЕС
                           (ВЪЗСТАНОВЯВАНИЯ/ИНТЕРВЕНЦИИ)

                        —
                              НА НАЦИОНАЛНИТЕ ОРГАНИ

                        —
                              ДРУГИ

                        -3 024

                        5.1

                        ПРИХОДИ

                        —
                              СОБСТВЕНИ РЕСУРСИ НА ЕС
                           (НАЛОЗИ/МИТА)

                        —
                              НАЦИОНАЛНИ

                        5.0.1

                        ОЧАКВАНИ РАЗХОДИ

                        5.1.1

                        ОЧАКВАНИ ПРИХОДИ

                        5.2

                        МЕТОД НА ИЗЧИСЛЕНИЕ: 4 гласа по-малко за ЕС, 756 GBP/глас

                        6.0

                        МОЖЕ ЛИ ПРОЕКТЪТ ДА БЪДЕ ФИНАНСИРАН ОТ БЮДЖЕТНИ КРЕДИТИ, ВПИСАНИ В СЪОТВЕТНАТА ГЛАВА НА ТЕКУЩИЯ БЮДЖЕТ?

                        ДА НЕ

                        6.1

                        МОЖЕ ЛИ ПРОЕКТЪТ ДА БЪДЕ ФИНАНСИРАН ЧРЕЗ ПРЕХВЪРЛЯНЕ МЕЖДУ ГЛАВИ ОТ ТЕКУЩИЯ БЮДЖЕТ?

                        ДА НЕ

                        6.2

                        ЩЕ БЪДЕ ЛИ НЕОБХОДИМ ДОПЪЛНИТЕЛЕН БЮДЖЕТ?

                            ДА НЕ

                        6.3

                        ЩЕ БЪДЕ ЛИ НЕОБХОДИМО ВПИСВАНЕТО НА БЮДЖЕТНИ КРЕДИТИ В БЪДЕЩИ БЮДЖЕТИ?

                        ДА НЕ

                        Решението ще има незначително положително въздействие върху бюджета на ЕС от бюджета за 2021 г. Очаква се вноската на ЕС да бъде с 3 024 EUR по-малко, тъй като Обединеното кралство ще плати собствения си членски внос. Размерът може да варира в зависимост от сумата, която трябва да се плати за всеки един глас в GBP, и от обменния курс EUR/GBP.

                     (1)

                        ОВ L 21, 27.1.1996 г., стр. 47.

                     (2)

                        Работата на Международния съвет по зърното е организирана въз основа на финансова година, която продължава от 1 юли до 30 юни следващата година.

                     (3)

                        С писмо от министъра на околната среда, храните и селските райони (DEFRA), от министъра на международното развитие (DFID) и от министъра на външните работи и въпросите на Британската общност (FCO) на Обединеното кралство.

                     (4)

                        Споразумение за оттегляне на Обединено кралство Великобритания и Северна Ирландия от Европейския съюз и Европейската общност за атомна енергия.

                     (5)

                        ОВ L 21, 27.1.1996 г., стр. 47.

                     (6)

                        Решение (ЕС) 2019/813 на Съвета от 17 май 2019 г. (ОВ L 133, 21.5.2019 г., стр. 19).

                     (7)

                        Решение 96/88/ЕО на Съвета от 19 декември 1995 г. относно одобряването от Европейската общност на Конвенцията за търговията със зърно и Конвенцията за продоволствената помощ, които съставляват Международното споразумение за зърното от 1995 г. (ОВ L 21, 27.1.1996 г., стр. 47).

                     (8)

                        Решение (ЕС) 2019/813 на Съвета от 17 май 2019 г. за позицията, която трябва да се заеме от името на Европейския съюз в рамките на Международния съвет по зърното по отношение на удължаването на срока на действие на Конвенцията за търговията със зърно от 1995 г. (ОВ L 133, 21.5.2019 г., стр. 19).


               ЕВРОПЕЙСКА КОМИСИЯ
            Брюксел, 4.8.2020
            COM(2020) 355 final
            2020/0163(CNS)
            Предложение за
            РЕШЕНИЕ НА СЪВЕТА
            относно режима на данъка AIEM, прилаган на Канарските острови
            {SWD(2020) 154 final}

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

                  Договорът за функционирането на Европейския съюз (ДФЕС), който се прилага по отношение на най-отдалечените региони на ЕС, които включват Канарските острови, по принцип не допуска разлики в данъчното облагане на местните продукти и на продуктите от Испания или от други държави членки. Член  349 от ДФЕС позволява предприемането на специфични мерки за най-отдалечените региони на ЕС, тъй като в него се признава, че постоянните и комбинирани ограничения сериозно възпрепятстват тяхното развитие и засягат икономическото и социалното им положение.

               Предложението се отнася до Решение на Съвета за замяна на действащото Решение № 377/2014/ЕС на Съвета от 12 юни 2014 г.
                  1
                Това решение, прието на основание член 349 от ДФЕС, дава на Испания право да прилага до 31 декември 2020 г. освобождаване от данък или данъчни облекчения в рамките на данъчния режим, известен като Arbitrio sobre las Importaciones y Entregas de Mercancías en las Islas Canarias (наричан по-долу AIEM), за определени продукти местно производство, произвеждани на Канарските острови.

                  AIEM е косвен държавен данък, с който еднократно се облагат доставките на стоки в Канарските острови. Специфичните мерки, предвидени в Решение № 377/2014/ЕС, установяват форма на диференцирано данъчно облагане, което облагодетелства местното производство на някои продукти. Това данъчно облекчение представлява държавна помощ, която се предоставя понастоящем от испанските органи съгласно раздела за регионалните помощи на Общия регламент за групово освобождаване
                     2
                  .

                  Целта на тази мярка е да компенсира производителите на Канарските острови за постоянните ограничения, свързани с изолацията, суровинната и енергийната зависимост, задължението за поддържане на запаси, малкия размер на местния пазар и ниското равнище на експортна дейност. Съвкупността от посочените ограничения означава по-високи производствени разходи и съответно по-висока себестойност на стоките местно производство, които при отсъствието на специфични мерки биха били по-малко конкурентоспособни в сравнение с произведените в континентална Европа, дори като се вземат предвид разходите за транспортирането на последните до Канарските острови. Това би затруднило поддържането на местно производство. Конкретните мерки са насочени към укрепване на местните производства чрез компенсирането им за техните допълнителни разходи и по този начин създаване на равни условия.

                  На 24 април 2019 г. Испания подаде искане до Комисията за удължаване на срока на прилагане на Решение № 377/2014/ЕС.

                  С оглед на искането за удължаване на срока на прилагане на Решение № 377/2014/ЕС Комисията започна външно проучване за оценка на съществуващия режим, както и на потенциалните въздействия на възможните варианти за периода след 2020 г., включително на варианта, на който се основава настоящото предложение. Въз основа на проучването Комисията счита за оправдано да разреши исканото удължаване с някои изменения на съществуващия режим.

                  Поради това с настоящото предложение се установява правната рамка за режима AIEM за периода от 1 януари 2020 г. до 31 декември 2027 г., с някои изменения на действащите разпоредби, които целят да направят режима по-гъвкав и по-прозрачен.

                  В сравнение със съществуващия режим предложените изменения са, както следва:

               а)Преразглеждане на критериите за определяне на допустими продукти

                  Преразгледаният режим предлага използването на нов метод за определяне на продуктите, подкрепени чрез специалния данъчен режим. Вместо досегашния подход, при който всеки конкретен продукт се определя изрично в решението (въз основа на код в диапазона от КН4 до ТАРИК10), в предложеното решение се посочват само допустимите категории продукти (КН4), а отделните продукти (КН8 или с повече цифри) се определят подробно от националните органи в техните правни и административни рамки.

                  Испанските органи са поискали 99 категории продукти от позициите по Хармонизираната система (ХС)
                     3
                   съгласно четирите цифри от Комбинираната номенклатура да се облагодетелстват от тази мярка. Комисията е съгласна със списъка в приложение I, тъй като тези категории продукти отговарят на критериите за допустимост.

               Продуктите се избират въз основа на следните критерии:

               –наличие на местно производство, чийто дял на местния пазар е не по-малко от 5 %;

               –наличие на значителен внос на стоки (включително от континентална Испания и други държави членки), който може да възпрепятства запазването на местното производство, и неговият дял на местния пазар да е най-малко 10 %, както и

               –наличие на допълнителни разходи, които увеличават себестойността на продуктите местно производство в сравнение с продуктите, произведени другаде, което е в ущърб на конкурентоспособността на местно произведените продукти.

               Праговете на пазарния дял могат да бъдат дерогирани при надлежно обосновани обстоятелства, които включват трудоемко производство; производство, което в друго отношение е стратегическо за местното развитие; производство, което е подложено на периодични колебания; производство, намиращо се в особено необлагодетелствани региони; производство на медицински продукти и лични предпазни средства, необходими за преодоляването на здравни кризи.

               б)Преразглеждане на механизмите за установяване на максимално допустимата разлика

                  Целта на преразглеждания режим е да опрости механизмите за определяне на данъчната разлика, заменяйки четирите съществуващи различни списъка с продукти с един-единствен списък със само един максимален допустим праг от 15 % като максималната допустима разлика за всички продукти, изброени в приложение I на новото решение.

                  Испанските органи ще решат кой ще е най-подходящият процент за всеки продукт и ще предоставят тази информация на Комисията преди влизането в сила на новото решение на Съвета. Независимо от горното следва да се прилага количествено ограничение от 150 милиона евро нереализирани приходи за всяка година, освен в надлежно обосновани случаи.

                  Този списък с продукти и максималната допустима разлика отговарят на целта на член 349 от ДФЕС за приемане на специфични мерки, при които се вземат предвид специфичните характеристики на Канарските острови като най-отдалечен регион на ЕС, без обаче да се допусне нарушаване на конкуренцията по начин, застрашаващ вътрешния пазар.

               в)Преразгледане на механизмите за мониторинг

                  Целта на настоящото предложение е да се намали тежестта от честото извършване на нова оценка и да станат по-полезни и ефикасни дейностите по мониторинг и оценка. Затова то предлага стандартизирана структура за отчетност, основана на хармонизиран набор от показатели, които са общи за най-отдалечените региони на ЕС, които се облагодетелстват от специален данъчен режим.

               •Съгласуваност с действащите разпоредби в тази област на политиката

                  В съобщението от 2017 г. „Силно и подновено стратегическо партньорство с най-отдалечените региони на ЕС“
                     4
                   се отбелязва, че най-отдалечените региони продължават да се сблъскват със сериозни предизвикателства, много от които са постоянни. В това съобщение е представен подходът на Комисията по отношение на подпомагането на тези региони в надграждането на техните уникални предимства и определянето на нови сектори, за да се даде възможност за растеж и създаване на работни места.

                  Във връзка с това целта на настоящото предложение е да се подкрепи най-отдалеченият регион на Испания в надграждането на неговите предимства, за да се даде възможност за растеж и създаване на работни места в местния сектор. Настоящото предложение допълва Програмата за опции, специфични за отдалечените региони и за островите (POSEI)
                     5
                  , насочена към подкрепа на първичния сектор и производството на суровини, Европейския фонд за морско дело и рибарство (ЕФМДР)
                     6
                   и финансирането със Специфични допълнителни средства от Европейския фонд за регионално развитие (ЕФРР)
                     7
                  .

               •Съгласуваност с други политики на Съюза

                  Предложението е в съответствие със Стратегията за единния пазар от 2015 г.
                     8
                  , в която Комисията предвижда да осигури по-задълбочен и по-справедлив единен пазар, който ще бъде от полза за всички заинтересовани страни. Една от целите на предложената мярка е да се смекчат допълнителните разходи, пред които са изправени дружествата в най-отдалечените райони, което възпрепятства пълноценното им участие на единния пазар. Поради ограничения обем на съответното производство и ограничения обхват на AIEM единствено на Канарските острови, не се предвижда отрицателно въздействие върху гладкото функциониране на единния пазар.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

                  Правното основание е член 349 от ДФЕС. Тази разпоредба дава възможност на Съвета да приеме специални разпоредби за адаптиране на прилагането на Договорите спрямо най-отдалечените региони на ЕС.

               •Субсидиарност (при неизключителна компетентност)

                  Единствено Съветът разполага с правомощия да приема въз основа на член 349 от ДФЕС специфични мерки с цел да адаптира прилагането на Договорите спрямо най-отдалечените региони на ЕС, включително общите политики, поради наличието на постоянни ограничения, които оказват въздействие върху икономическото и социалното положение на тези региони. Това се отнася и за разрешаването на дерогации от член 110 от ДФЕС. Следователно предложението за решение на Съвета е в съответствие с принципа на субсидиарност.

               •Пропорционалност

                  Настоящото предложение е съобразено с принципа на пропорционалност, определен в член 5, параграф 4 от Договора за Европейския съюз. Предложените изменения не надхвърлят необходимото за разрешаване на съществуващите проблеми и, по този начин, за постигане на целите на Договора за осигуряване на правилното и ефективно функциониране на вътрешния пазар.

               •Избор на инструмент

                  Предлага се решение на Съвета за замяна на Решение № 377/2014/ЕС на Съвета.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •Последващи оценки/проверки за пригодност на действащото законодателство

                  Обхватът на режима AIEM отговаря на нуждите на засегнатите икономически оператори по задоволителен начин. Логиката на специалния режим AIEM е да се подпомогнат местните продукти чрез намаляване на различията в конкурентоспособността на местните продукти и тази на стоките, произведени извън островите, вследствие на допълнителните производствени разходи, свързани с постоянните ограничения, засягащи Канарските острови. Режимът AIEM компенсира само част от прогнозните допълнителни разходи. Средно намалената ставка покрива около една четвърт от допълнителните разходи, но в парично изражение общата компенсация — измерена по отношение на общия начислен данък върху вноса — съставлява само 14 % от общите допълнителни разходи. В този смисъл режимът AIEM основно смекчава спада на местното производство на Канарските острови, вместо напълно да подкрепя развитието и растежа.

                  Резултатите от количествения анализ на данните от външното проучване показват, че при отсъствие на подкрепа от режима AIEM, резултатите на местните производствени отрасли биха били значително по-лоши. Около една трета от стойността на подкрепяните от режима AIEM продукти (около 570 милиона евро) беше теоретично облагодетелствана от механизма за данъчни разлики, което оказа положително въздействие върху заетостта — същата отчита увеличение с почти 2000 единици в секторите с AIEM от 2014 г. насам — и върху броя на активните предприятия, който нарасна с приблизително 300 единици през същия период. Няма доказателства за ползи за общата стойност на инвестициите и за диверсификацията на производствата. По отношение на ефективността въздействието на специалния режим е като цяло положително, със съотношение от почти 1:3 между „себестойността“ на мярката (нереализираните приходи от данъци) и допълнителното местно производство, което вероятно се насърчава от него.

               •Консултации със заинтересованите страни

                  Като цяло около 120 заинтересовани страни бяха интервюирани като част от външното проучване, подкрепящо анализа на съществуващия режим. В програмата на интервютата взеха участие компетентните служби на Комисията и представители от Испания.

                  За целите на настоящата консултация бе обърнато внимание на осигуряването на подходящо отразяване и баланс на съответните заинтересовани страни, включително представителите на местните производствени отрасли, и секторите на търговията и услугите, които са пряко или косвено засегнати от тях.

               •Оценка на въздействието

               Тази инициатива е подготвена като успоредно протичаща процедура: последваща оценка на настоящия режим, следвана непосредствено от прогнозна оценка. Такава оценка на потенциалните въздействия от продължаването и евентуалното изменение на съществуващия режим е направена в аналитичен документ, включващ приложение за оценка. Този документ се основава на външно проучване и на информацията, предоставена от държавата членка.

               4.ОТРАЖЕНИЕ ВЪРХУ БЮДЖЕТА

                  Предложението няма отражение върху бюджета на Европейския съюз.

               5.ДРУГИ ЕЛЕМЕНТИ

               •Планове за изпълнение и механизми за мониторинг, оценка и докладване

                  Мониторингът на прилагането и функционирането на дерогацията ще бъде задача на испанските органи и на Комисията, както е било досега.

                  От испанските органи се изисква не по-късно от 30 септември 2025 г. да представят доклад за периода от 2019 до 2024 г. Този доклад за мониторинг ще включва следното: информация за допълнителните разходи, свързани с производството; икономически нарушения и пазарни въздействия; информация за оценка на ефективността, ефикасността и съгласуваността с други политики на ЕС; както и информация за продължаващото значение на новото законодателство и на европейската му добавена стойност.

                  Процедурата по докладване следва също така да има за цел събиране на информация от всички заинтересовани страни по отношение на равнището и развитието на техните допълнителни производствени разходи, разходите за привеждане в съответствие и всички случаи на нарушения на пазара.

                  За да се гарантира, че информацията, събрана от испанските органи, съдържа необходимите данни, за да може Комисията да вземе информирано решение относно валидността и жизнеспособността на схемата в бъдеще, Комисията ще изготви конкретни насоки във връзка с изискваната информация. Доколкото е възможно, тези насоки ще бъдат сходни на други подобни схеми за най-отдалечените региони на ЕС, уредени от подобно законодателство.

                  Това ще даде възможност на Комисията да прецени дали причините за дерогацията все още съществуват, дали предоставеното от Испания фискално предимство все още е пропорционално и дали са възможни алтернативни на системата на данъчна дерогация мерки, като се отчита тяхното международно измерение.

                  Структурата и данните, които се изискват в доклада за мониторинг, са посочени в приложение II. След като испанските органи представят доклада за мониторинг, Комисията ще оцени въздействието на диференцираните ставки и ще прецени необходимостта от промени.

               •Подробно разяснение на отделните разпоредби на предложението

                  Тази част не е приложима, тъй като членовете не се нуждаят от разяснение.

               2020/0163 (CNS)

               Предложение за

               РЕШЕНИЕ НА СЪВЕТА

               относно режима на данъка AIEM, прилаган на Канарските острови

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 349 от него,

               като взе предвид предложението на Европейската комисия,

               след предаване на проекта на законодателния акт на националните парламенти,

               като взе предвид становището на Европейския парламент
                  9
               ,

               в съответствие със специална законодателна процедура,

               като има предвид, че:

               (1)Съгласно член 349 от ДФЕС и предвид структурните икономически и социални ограничения на най-отдалечените региони, включително тяхната отдалеченост, островния характер, малката площ, трудната топография и икономическата им зависимост от малък брой продукти, Съветът следва да приеме специфични мерки, насочени по-специално към определянето на условията за прилагане на Договорите спрямо посочените региони, включително общите политики.

               (2)Поради тези причини следва да се приемат специфични мерки, с които да се установят условията за прилагане на Договора спрямо посочените региони. В тях трябва да се вземат предвид специфичните характеристики и ограниченията на тези региони, без да се накърняват целостта и съгласуваността на правния ред на Общността, включително по отношение на вътрешния пазар и общите политики.

               (3)Икономическата зависимост на Канарските острови от сектора на услугите, и по-конкретно от туризма, измерена като свързания с този сектор дял от БВП на региона,, представлява сериозно ограничение. Този сектор играе значително по-голяма роля в икономиката на Канарските острови, отколкото промишления сектор.

               (4)Изолацията и островният характер на архипелага възпрепятстват свободното движение на хора, стоки и услуги и са второто по значимост ограничение, пред което са изправени Канарските острови. Местонахождението на островите увеличава тяхната зависимост от въздушния и морския транспорт. Транспортът от и до тези отдалечени и изолирани острови увеличава допълнително производствените разходи за местните производства. Свързаните с тях производствени разходи са по-големи, тъй като тези видове транспорт са с по-ниска ефективност и по-висока цена в сравнение с автомобилния или железопътния транспорт.

               (5)Допълнителна последица от тази изолираност са по-високите производствени разходи, дължащи се на зависимостта на островите от внос на суровини и енергия, задължението за поддържане на запаси и трудностите при доставката на производствено оборудване.

               (6)Възможностите за икономии от мащаба са ограничени заради малкия пазар, ниските нива на износа, географската разпокъсаност на архипелага и задължението да се поддържат диверсифицирани, малки производствени линии с цел да се отговори на изискванията на малкия пазар.

               (7)В много случаи осигуряването на специализирани услуги и услуги за поддръжка, обучението на управленски и технически кадри, възлагането на подизпълнители и мерките за насърчаване на разрастването на бизнеса извън пазара на Канарските острови са съпроводени с допълнителни усложнения или разходи. Същевременно ограничените методи на дистрибуция водят до презапасяване.

               (8)Обезвреждането на промишлените отпадъци и третирането на токсичните отпадъци водят до по-високи разходи, свързани с околната среда. Това се дължи на обстоятелството, че съществуват инсталации за рециклиране само на някои продукти, поради което се налага отпадъците да се транспортират за обработка извън Канарските острови.

               (9)Внимателен преглед на ситуацията потвърждава, че е необходимо да се уважи искането на Испания за подновяване на разрешението относно прилагането на данък за списък на продуктите, за които може да бъде позволено освобождаване от данък като местни продукти.

               (10)Данъкът AIEM служи на целта за автономно развитие на секторите за индустриално производство на Канарските острови и за диверсификация на тяхната икономика.

               (11)По силата на Решение 2002/546/ЕО на Съвета от 20 юни 2002 г., прието на основание член 299 от Договора за ЕО, Испания първоначално получи правото да прилага до 31 декември 2011 г. освобождаване от данък или данъчни облекчения в рамките на данъчния режим, известен като „Arbitrio sobre las Importaciones y Entregas de Mercancías en las Islas Canarias“ (наричан по-нататък AIEM), за определени продукти местно производство от Канарските острови. В приложението към същото решение се съдържа списък на продуктите, за които могат да се прилагат освобождаването от данъка и данъчните облекчения. Разликата в данъчното облагане на продуктите местно производство и другите продукти не може да надхвърля 5, 15 или 25 процентни пункта в зависимост от конкретния продукт.

               (12)С Решение № 895/2011/ЕС на Съвета от 19 декември 2011 г. за изменение на Решение 2002/546/ЕО на Съвета беше удължен срокът на неговото прилагане до 31 декември 2013 г.

               (13)С Решение № 1413/2013/ЕС на Съвета от 17 декември 2013 г. за изменение на Решение 2002/546/ЕО беше удължен срокът на неговото прилагане до 30 юни 2014 г.

               (14)По силата на Решение № 377/2014/ЕС на Съвета от 12 юни 2014 г. Испания получи правото да прилага до 31 декември 2020 г. освобождаване от данък или данъчни облекчения в рамките на режима, известен като AIEM, по отношение на определени продукти местно производство от Канарските острови. В приложението към посоченото по-горе решение се съдържа списък на продуктите, по отношение на които могат да се прилагат освобождаване от данък или данъчни облекчения.

               (15)Максималната диференцирана ставка, която може да се прилага за въпросните индустриални продукти, е 15 %. В съответствие с принципа на субсидиарност испанските органи ще определят съответния процент за всеки продукт. Разрешената разлика в данъчното облагане не следва да надвишава обоснованите допълнителни разходи. Независимо от това фискалното предимство следва да се прилага при годишен лимит от 150 милиона евро, с изключение на надлежно обосновани случаи.

               (16)В съответствие с принципа на субсидиарност и с цел осигуряване на гъвкавост испанските органи могат да променят продуктите и тяхната разрешена данъчна разлика, за да отразят действителното ниво на допълнителните разходи, извършени за производството на тези продукти на Канарските острови. В този контекст би следвало да е възможно за испанските органи да прилагат по-ниски диференцирани ставки и да определят минимален данък за конкретни продукти, когато е необходимо, при условие че всяко изменение съответства на целите на член 349 от ДФЕС. Всяко изменение на списъка с продукти следва да се основава на следните критерии за допустимост: наличие на местно производство, чийто дял на местния пазар е не по-малко от 5 %; наличие на значителен внос на стоки (включително от континентална Испания и други държави членки), който може да възпрепятства запазването на местното производство, и неговият дял от местния пазар да е най-малко 10 %; наличие на допълнителни разходи, които увеличават себестойността на продуктите местно производство в сравнение с продуктите, произведени другаде, което е в ущърб на конкурентоспособността на местно произведените продукти.

               (17)Праговете на пазарния дял могат да бъдат дерогирани в надлежно обосновани обстоятелства, което включва: трудоемко производство; производство, което в друго отношение е стратегическо за местното развитие; производство, което е подложено на периодични колебания; производство, намиращо се в особено необлагодетелствани региони; производство на медицински продукти и лични предпазни средства, необходими за преодоляването на здравни кризи. Би следвало да е възможно за испанските органи да променят списъка с продукти и тяхната разрешена данъчна разлика, при условие че всяко изменение съответства на целите на член 349 от ДФЕС.

               (18)Целите за насърчаване на социално-икономическото развитие на Канарските острови са отразени на национално равнище в целта на данъка и в разпределението на генерираните от него приходи. Включването на приходите от този данък в ресурсите на икономическата и данъчната система на Канарските острови и тяхното използване в стратегия за икономическо и социално развитие, включително за популяризиране на местните дейности, представлява правно задължение.

               (19)Данъчното освобождаване и данъчните облекчения по отношение на данъка AIEM следва да се прилагат в продължение на 7 години. За да може Комисията да прецени дали условията, обосноваващи разрешението, продължават да са изпълнени, Испания следва да представи на Комисията доклад за мониторинг не по-късно от 30 септември 2025 г.

               (20)Настоящото решение не засяга възможното прилагане на членове 107 и 108 от ДФЕС,

               ПРИЕ НАСТОЯЩОТО РЕШЕНИЕ:

               Член 1

               1. Чрез дерогация от членове 28, 30 и 110 от Договора за функционирането на Европейския съюз се разрешава на испанските органи до 31 декември 2027 г. да предвидят пълно освобождаване от данък или частични данъчни облекчения в рамките на режима на данъка, известен като „Arbitrio sobre las Importaciones y Entregas de Mercancías en las Islas Canarias“ (AIEM), по отношение на продуктите местно производство от Канарските острови, попадащи в категориите, изброени в приложение І. Това данъчно освобождаване трябва да e част от стратегията за икономическо и социално развитие на Канарските острови и да подпомага насърчаването на местните дейности.

               2. Разликите, получени в резултат на прилагането на пълното освобождаване от данък или на данъчните облекчения, посочени в параграф 1, не трябва да водят до по-големи разлики от 15 % за продуктите, попадащи в категориите, изброени в приложение I .

               Испания гарантира, че освобождаването от данък или данъчните облекчения, които се прилагат по отношение на продуктите, не надхвърлят процента, който е строго необходим за поддържане, насърчаване и развиване на местните дейности. Разрешената разлика в данъчното облагане не следва да надвишава обоснованите допълнителни разходи.

               3. Настоящото фискално предимство се прилага в рамките на годишен лимит от 150 милиона евро, с изключение на надлежно обосновани случаи.

               Член 2

               Продуктите, посочени в член 1, параграф 1 от настоящото решение, се подбират въз основа на следните критерии:

               а) наличие на местно производство, чийто дял на местния пазар е не по-малък от 5 %;

               б) наличие на значителен внос на стоки (включително от континентална Испания и други държави членки), който може да възпрепятства запазването на местното производство, и неговият дял на местния пазар да е най-малко 10 %;

               в) наличие на допълнителни разходи, които увеличават себестойността на продуктите местно производство в сравнение с продуктите, произведени другаде, което е в ущърб на конкурентоспособността на продуктите местно производство.

               Праговете на пазарния дял, посочени в букви а) и б), могат да бъдат дерогирани при надлежно обосновани обстоятелства, което включва:

               i) трудоемко производство;

               ii) производство, което в друго отношение е стратегическо за местното развитие;

               iii) производство, подложено на периодични колебания;

               iv) производство, намиращо се в особено необлагодетелствани региони;

               v) производство на медицински продукти и лични предпазни средства, необходими за преодоляването на здравни кризи.

               Член 3

               Най-късно до 1 януари 2021 г. испанските органи представят на Комисията първоначалния списък на продуктите, за които се прилагат освобождаване от данък или данъчни облекчения. Тези продукти попадат в продуктовите категории, изброени в приложение I към настоящото решение.  Испанските органи могат да внасят изменения в посочения по-горе списък на продуктите, при условие че цялата релевантна информация бъде доведена до знанието на Комисията.

               Член 4

               Най-късно до 30 септември 2025 г. Испания представя на Комисията доклад, въз основа на който тя да прецени дали продължават да са изпълнени условията, обосноваващи разрешението, предвидено в член 1 от настоящото решение. Докладът съдържа информацията, която се изисква в приложение II.

               Член 5

               Настоящото решение се прилага от 1 януари 2021 г.

               Член 6

               Адресат на настоящото решение е Кралство Испания.

               Съставено в Брюксел на […] година.

                     За Съвета

                     Председател

                     (1)

                        Решение № 377/2014/ЕС на Съвета от 12 юни 2014 г. относно режима на данъка AIEM, прилаган на Канарските островиОВ L 182, 21.6.2014 г., стр. 4—8.

                     (2)

                        ОРГО (Регламент (ЕС) № 651/2014 на Комисията от 17 юни 2014 г. за обявяване на някои категории помощи за съвместими с вътрешния пазар в приложение на членове 107 и 108 от Договора) е правната основа за разрешаването от ЕС на схемата за държавна помощ по AIEM в съответствие с правилата на ЕС.

                     (3)

                        Комбинираната номенклатура (КН) е инструмент за класифициране на стоките, който се използва в Общата митническа тарифа и е уреден с Регламент (ЕИО) № 2658/87 на Съвета относно тарифната и статистическа номенклатура и Общата митническа тарифа. Тя се основава на номенклатурата на Хармонизираната система (ХС), поддържана от Световната митническа организация (СМО). Нейните позиции за класифициране съдържат 4 цифри.

                     (4)

                        COM(2017) 623 final.

                     (5)

                        Регламент (ЕС) № 228/2013 на Европейския парламент и на Съвета от 13 март 2013 г.

                     (6)

                        Регламент (ЕС) № 508/2014 на Европейския парламент и на Съвета от 15 май 2014 г. за Европейския фонд за морско дело и рибарство.

                     (7)

                        Регламент (ЕС) № 1303/2013 на Европейския парламент и на Съвета от 17 декември 2013 г. за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство.

                     (8)

                        Съобщение на Комисията до Европейския парламент, Съвета, Европейския
                        икономически и социален комитет и Комитета на регионите, озаглавено „Осъвременяване на единния пазар: повече
                        възможности за гражданите и предприятията“ (COM(2015) 550 final), стр. 4.

                     (9)

                        OВ C , , стр. .

    ---documentbreak---

               ЕВРОПЕЙСКА КОМИСИЯ
            Брюксел, 4.8.2020
            COM(2020) 355 final
            ПРИЛОЖЕНИЯ
            към
            предложение за Решение на Съвета
            относно режима на данъка AIEM, прилаган на Канарските острови
            {SWD(2020) 154 final}

               ПРИЛОЖЕНИЕ I

               Списък на продуктите, посочени в член 1, параграф 1, съгласно продуктовите категории на позициите по Хармонизираната система

               Селско стопанство, горско стопанство и рибарство

               0203
                      0204
                     0207
                     0407
                     0603
                     0701
                     0703
                     0706
                     0708
                     0810

               Добивна промишленост

               2516
                      6801
                     6802
                     6810

               Строителни материали

               2523
                      3816
                     3824
                     6809
                     7006
                     7007
                     7008
                     7009
                     7010

               Химикали

               2804
                     2807
                      2811
                     2828
                     2853
                     3102
                     3105
                     3208
                     3209
                     3212
                     3213
                     3214
                     3304

               3401
                     3402
                     3406
                     3814
                      3917
                     3920
                     3923
                     3925
                     4012

               Металообработващи отрасли

               7308
                      7309
                      7604
                     7608
                     7610
                     8415
                     8424
                     8907
                     9403
                     9404
                     9406

               Хранително-вкусова промишленост

               0210
                      0305
                     0403
                     0406
                     0901
                     1101
                     1102
                     1601
                     1602
                     1702
                     1704
                     1806
                     1901 1902
                     1904
                     1905
                     2002
                     2005
                     2006
                     2007
                     2008
                     2009
                     2103
                     2105
                     2106
                     2201

               2202
                     2203
                     2204
                     2208
                     2309

               Тютюн

               2402

               Текстилна, кожарска и обувна промишленост

               6109
                     6112

               Хартия

               4808
                     4811
                     4818
                     4819
                     4821
                     4823

               Графично изкуство

               4909
                     4910
                     4911

               ПРИЛОЖЕНИЕ II

               Информация, която трябва да бъде включена в посочения в член 4 доклад за мониторинг

               1. Прогнозни допълнителни разходи. Испанските органи изпращат обобщен доклад с достатъчно данни, за да се направи оценка за наличие на допълнителни разходи, които увеличават себестойността на продуктите местно производство в сравнение с продуктите, произведени другаде. Предоставената информация в обобщаващия доклад включва поне следната информация, когато такава информация е налична: разходи за суровини, разходи за свръхзапаси, разходи за оборудване, допълнителни разходи за труд и финансови разходи. Тези данни трябва да бъдат представени чрез посочване най-малко на продуктовите категории на позициите по Хармонизираната система съгласно четирите цифри на Комбинираната номенклатура.

               Докладът съдържа обобщените резултати от подробните ad hoc проучвания за допълнителните разходи, които Испания следва да продължи да провежда периодично.

               2. Други субсидии. Испанските органи изпращат списък на всички други мерки за помощ и подкрепа за покриване на допълнителните оперативни разходи на икономическите оператори, свързани със статута на Канарските острови на най-отдалечен регион.

               3. Въздействие върху публичния бюджет. Испанските органи попълват таблица 1, като посочват прогнозния общ размер (в EUR) на данъка, който е събран или не е събран в рамките на режима на данъка AIEM.

               Таблица 1

                        Година*

                        2019

                        2020

                        2021

                        2022

                        2023

                        2024

                        Бележки**

                        Нереализирани данъчни приходи

                        Данъчни постъпления – внос

                        Данъчни постъпления – местно производство

               Бележки към таблицата:

               (1)„нереализирани данъчни приходи“: общият размер (в EUR) на несъбрания данък поради данъчните разлики, приложени за продукти местно производство (намаления/освобождавания). На ниво продукт те се изчисляват, като се умножи стойността на продадената продукция на местния пазар (т.е. износът се изважда) по приложената данъчна разлика. След това показателят се изчислява, като се сумират прогнозите на ниво продукти.

               (2)„данъчни постъпления – внос“: общият размер (в EUR) на данъка, наложен върху вноса на облагаеми продукти.

               (3)„данъчни постъпления – продукти местно производство“: общият размер (в EUR) на данъка, наложен върху вноса на облагаемите продукти.

               (4)(*) информацията може да не е налична за всички изброени години.

               (5)(**) посочете коментари и разяснения, които считате за уместни.

               4. Въздействие върху общите икономически резултати. Испанските органи попълват таблица 2, като предоставят данни относно въздействието на намалените данъци върху социално-икономическото развитие на региона. Показателите, които се изискват в таблицата, се отнасят за резултатите на подпомаганите сектори в сравнение с общите резултати на регионалната икономика. Ако някои показатели не са налични, се включват алтернативни данни за отчитане на общите социално-икономически резултати на региона.

               Таблица 2

                        Година*

                        2019

                        2020

                        2021

                        2022

                        2023

                        2024

                        Бележки**

                        Регионална брутна добавена стойност

                        -В подкрепяните сектори

                        Обща регионална заетост

                        -В подкрепяните сектори

                        Брой активни предприятия

                        -В подкрепяните сектори

                        Индекс на равнищата на цените — континентална част

                        Индекс на равнищата на цените — регион

               Бележки към таблицата:

               (1) „подкрепяни сектори“: икономическите сектори (съгласно определението по NACE или подобна класификация), в които производството се възползва предимно (по производствен обем) от данъчни облекчения/освобождавания.

               (2)(*) информацията може да не е налична за всички изброени години.

               (3)(**) посочете коментари и разяснения, които считате за уместни.

               5. Спецификации на режима. Испанските органи попълват таблици 3 и 4 за всеки продукт (четирицифрен код по КН, шестцифрен код по КН, осемцифрен код по КН или десетцифрен код по ТАРИК, според случая) и по години (от 2019 до 2024 г.). Списъкът съдържа само продукти, за които се прилагат диференцирани данъчни ставки.

               Таблица 3. Идентифициране на продукти и приложени ставки

                        Подкрепяни продукти – код по КН (4, 6, 8 или 10 цифри)

                        Година

                         Одобрена категория КН

                        Спецификации на кода

                        Външна данъчна ставка

                        Вътрешна данъчна ставка

                        Приложена данъчна разлика

                        Бележки**

                        2019

                        2020

                        2021

                        2022

                        2023

               Бележки към таблицата:

               (1)„одобрена категория КН4“: категорията, обозначена с четирицифрен код по КН, одобрена с настоящото решение.

               (2)„спецификация на кода“: в случай че се приложи различно третиране и по отношение на различни десетцифрени кодове или въз основа на други ad hoc спецификации на определенията по КН/ТАРИК.

               (3)„Външна данъчна ставка“: данъчната ставка, която се прилага за вноса.

               (4)„Вътрешна данъчна ставка“: данъчната ставка, която се прилага за продукти местно производство.

               (5)„Приложена данъчна разлика“: разликата между външната и вътрешната ставка.

               (6) (**) посочете коментари и разяснения, които считате за уместни.

               Таблица 4. Пазарен дял на подкрепяните продукти.

                        Подкрепяни продукти – код по КН (4, 6, 8 или 10 цифри)*

                        Година

                        Обем

                        Стойност (в EUR)

                        Бележки**

                        местно производство

                        мерна единица

                        внос

                        Пазарен дял**

                        местно производство

                        внос

                        Пазарен дял**

                        2019

                        2020

                        2021

                        2022

                        2023

               Бележки към таблицата:

               (1)(*) първата колона следва да бъде идентична с тази от предходната таблица, за да позволява синхронизиране на данните.

               (2)„обем“: в колоната „мерна единица“ посочете мерната единица (тонове, хектолитри, бройки и т.н.).

               (3)„стойност“: по отношение на вноса тя съвпада с данъчната основа.

               (4)(**) „пазарен дял“: пазарният дял се изчислява, като се приспадне износът на продуктите местно производство.

               (5)(***) посочете коментари и разяснения, които считате за уместни.

               6. Нередности. Испанските органи предоставят информация за всички разследвания на административни нередности, по-специално във връзка с данъчни измами или контрабанда, в контекста на прилагането на разрешението. Те предоставят подробна информация, която включва като минимум информация за естеството на случая, стойността и времетраенето.

               7 Жалби. Испанските органи предоставят информация за това дали местните, регионалните или националните органи са получили жалби във връзка с прилагането на разрешението от бенефициери или от небенефициери.